
Ffarwel, ffarwel! fy chwaer, 
Ffarwel! diengaist ti, 
Draw i'r ardaloedd claer, 
Lle trig anfarwol fri ! 
Mae dweyd “ Ffarwel” i mi 
Er hyn, yn anhawdd iawn, 
Ond gwn fod myn'd ìi tì, 
Yn fythol ddwyfol ddawn. 


Wyt, bellach, uwch bob croes, 


Uwch alaeth “ dyddiau blin,” 


Yn diolch nas gall loes 
Fyth groesi dros y ffin ; 

'Does yna neb yn hen— 
Na, ieuanc yw pob un, 

A phawb yn gwisgo gwên, 
Yn ngwenau Duw ei hun. 


Ce'st gysur lawer, gwn, 
Tra yn yr anial dir, 
Er cynddrwg y byd hwn, 
Ce'st rai grawnsypiau pur ; 
Anadlaist awel fwyn, 
Do, ganwaith ar dy daith, 
Yr hyn arferai ddwyn 
O'th fron folianus iaith. 


Ond profaist stormydd certh, 
Gorlethol ambell waith, 
A rhyfedd oedd y nerth 
A gefaist ar y.daith ; 
Dy fab, a'th briod ca— 
Y boneddigaidd wr— 
Hebryngaist yn dy ddu, 
I lawr hyd lan y dw'r 


Dy ddagrau redent dros 
Dy ruddiau'n ffrydlif fawr, 
A theimlit yn ddi-os 
Ei bod ar ben yn awr; 
Haul cysur suddai draw, 
Ymguddiai'r lleuad dlos, 
A thithau, ar bob llaw, 
Amgylchid gan y nos. 


Er hyn, gadawodd Duw 
Un seren er dy fudd 

A fu yn gysur gwiw 
T'th dyner galon brudd; 

Dy ferch fu it yn nawdd, 
Nes rhoe'st yr olaf gam, 
Bu'n dda—ond digon hawdd 

Yw bod yn dda i fam. 


Ond, dyna, mae'n beth ffol 
Adgoffa'r anial dir, 

Er rhwydded edrych 'n ol, 
A hyny amser hir ; 

Gwell, bellach, edrych drwy 
Y niwl sy'n toi y glyn, 

T'th wel'd, uwchlaw pob clwy' 
Yn iach ar Beion Fryn. 


Ar Grist y rho'est dy bwys, 
Âm hyn y'th ddygodd Duw 
O lan y Teifi lwys 
I lan y dyfroedd byw ; 
O fyd yr anial cras 
I wlad hyfrydwch pur, 
Lle ni chei gwrdd a blas 
Na sawr un ddalen sur. 


Yn ffyddlon buost ti, 

Yn gyson gyda'r gwaith 
Sy'n enill coron bri 

Am dragwyddoldeb maith ; 
Bu'r cyfnewidiad hwn 

Er “ gwell,” can's oeddit sant, 
Ac am “ymddatod,” gwn, 

Y teimlaist ganwaith “ chwant” 


““ Hyderus” oe't yn “ hyn,” 
Er aros amser maith, 

Y byddai'r Arglwydd yn 
Perffeithio'i rasol waith ; 

Edrychaist drwy y bedd, 
Ar foreu'r diwrnod mawr, 

Pan ddeui'n wyn dy wedd 
O wely oer y llawr. 


Yn gorph ac enaid mwy 
Ti fyddi'n llawn o hoen, 
Yn canmol marwol glwy' 
Gan fyth ddyrchafu'r Oen : 
Â minnau, ceisio wnaf 
I ddilyn ol dy droed, 
Er cyrhaedd gwlad yr haf, 
Lle ni bu aua' 'rioed. 

